Ποδοσφαιρική Ομοσπονδία Ελεύθερης Περιοχής Αμμοχώστου

Η Ποδοσφαιρική Ομοσπονδία Ελεύθερης Περιοχής Αμμοχώστου (ΠΟΕΠΑ) ήταν ποδοσφαιρική ομοσπονδία της ελεύθερης περιοχής της επαρχίας Αμμοχώστου στην Κύπρο. Ιδρύθηκε το 1975. Κάθε χρόνο διοργάνωνε πρωτάθλημα και κύπελλο. Αποτελούσε μία από τις ομοσπονδίες του αγροτικού ποδοσφαίρου στην Κύπρο και ήταν ιδρυτικό μέλος της Συνομοσπονδίας Τοπικών Ομοσπονδιών Κύπρου (ΣΤΟΚ). Ανέστειλε τη λειτουργία της το 2015 επειδή μειώθηκαν τα σωματεία μέλη της.

 Ιστορία 

 Ίδρυση 
Στην επαρχία Αμμοχώστου μέχρι και το 1974 λειτουργούσε η Επαρχιακή Ποδοσφαιρική Ομοσπονδία Αμμοχώστου (ΕΠΟΑ). Η ΕΠΟΑ διέκοψε την λειτουργία της το 1974 εξαιτίας της τουρκικής εισβολής στην Κύπρο και την κατάληψη της πόλης της Αμμοχώστου και του μεγαλύτερου μέρους της επαρχίας από τα τουρκικά στρατεύματα. Η ΠΟΕΠΑ ιδρύθηκε στις 27 Ιανουαρίου 1975, με έδρα τη Λάρνακα, για να καλύψει το κενό που άφησε πίσω της η ΕΠΟΑ, αλλά και για να ανυψώσει το ηθικό της νεολαίας και να αναπτύξει τη φιλία, τη συνεργασία και την αλληλοκατανόηση ανάμεσα στα σωματεία της έλευθερης περιοχής Αμμοχώστου και στα προσφυγικά σωματεία από την πόλη και επαρχία Αμμοχώστου. Ακόμη, τέθηκε σαν σκοπός αντικατοχικός αγώνας μέσω του αθλητισμού με στόχο την επιστροφή και τη δικαίωση.

 Ιδρυτικά μέλη  
Στην ΠΟΕΠΑ εντάχθηκαν σωματεία από την ελεύθερη περιοχή Αμμοχώστου, όπως και προσφυγικά σωματεία που έδρευαν στις επαρχίες Αμμοχώστου και Λάρνακας. Τα ιδρυτικά μέλη της ομοσπονδίας ήταν:

ΑΕΝ Βρυσούλλων
Ανόρθωση Παραλιμνίου
Ελπίδα Λιοπετρίου
Ευαγόρας Αυγόρου
Ολυμπιάς Φρενάρου
Όλυμπος Ξυλοφάγου
Ονήσιλος Σωτήρας
ΠΑΟ Ξυλοτύμπου
Πρόσφυγες Καταυλισμού Βρυσούλλων
Πρόσφυγες Καταυλισμού Λευκαρίτη Λάρνακας

 Πρώτο διοικητικό συμβούλιο 
Το πρώτο διοικητικό συμβούλιο της ομοσπονδίας απαρτιζόταν από τους:

 Σώτος Κώστα, πρόεδρος
 Γεώργιος Ξιαρής, γενικός γραμματέας
 Παναγιώτης Καλαθάς, ταμίας
 Ανδρέας Χαραλάμπους, μέλος
 Πιερής Τσομαλλούρης, μέλος 
 Κώστας Πασκουής, μέλος

 Δραστηριότητες 
Η ΠΟΕΠΑ ανέπτυξε πλούσια αθλητική δραστηριότητα με τη διοργάνωση πρωταθλήματος και κυπέλλου ποδοσφαίρου, επαρχιακούς αγώνες στίβου, πρωτάθλημα πετοσφαίρισης, πρωτάθλημα επιτραπέζιας αντισφαίρισης, νυχτερινά τουρνούα ποδοσφαίρου και παιδικά πρωταθλήματα ποδοσφαίρου. Επίσης αναπτύχθηκαν αθλητικές σχέσεις με ομάδες του εξωτερικού. Μέσα από τον αθλητισμό η ΠΟΕΠΑ επιδίωξε να επέλθει συσπείρωση, θέληση και δράση στον αγώνα για επιστροφή στα πατρογονικά εδάφη των προσφύγων, έτσι ώστε μια μέρα να παραδόσει τη σκυτάλη στον φυσικό της προκάτοχο την ΕΠΟΑ.

 Αναστολή λειτουργίας 
Η καλύτερη περίοδος για την ΠΟΕΠΑ ήταν οι δεκαετίες του 80' και του 90' όταν έφτασε να έχει μέγιστη δύναμη 32 σωματεία. Δυστυχώς στις επόμενες δεκαετίες ακολούθησε αισθητή μείωση του αριθμού των σωματείων της με αποτέλεσμα το 2015 να αναστείλει τη λειτουργία της. Κατά την τελευταία περίοδο (2014-15) συμμετείχαν στις διοργανώσεις της ΠΟΕΠΑ μόλις 5 σωματεία. 

 Διοργανώσεις 
Οι διοργανώσεις που διεξήγαγε η ΠΟΕΠΑ ήταν:
 Πρωτάθλημα ΠΟΕΠΑ
 Κύπελλο ΠΟΕΠΑ

 Διακριθέντα σωματεία 
Ο πίνακας που ακολουθεί παρουσιάζει τις ομάδες που ήταν μέλη της ΠΟΕΠΑ και ακολούθως συμμετείχαν στα εθνικά πρωταθλήματα της Κύπρου (τα οποία διοργανώνει η Κυπριακή Ομοσπονδία Ποδοσφαίρου) ή συμμετείχαν στα εθνικά πρωταθλήματα της Κύπρου και στη συνέχεια συμμετείχαν στα πρωταθλήματα της ΠΟΕΠΑ.  Για κάθε ομάδα αναφέρεται η ανώτατη κατηγορία στην οποία έχει συμμετάσχει.
ΟμάδαΑνώτατη κατηγορίαΌλυμπος ΞυλοφάγουΒ΄ κατηγορίαΦρέναρος FC 2000Β΄ κατηγορίαΑΕΝ Αγίου Γεωργίου Βρυσούλλων-ΑχερίτουΓ΄ κατηγορίαΕλπίδα ΛιοπετρίουΔ΄ κατηγορίαΕυαγόρας ΑυγόρουΔ΄ κατηγορίαΜαραθώνας Κάτω ΒαρωσίωνΔ΄ κατηγορίαΟλυμπιάς ΦρενάρουΔ΄ κατηγορίαΟμόνοια ΟρόκλινηςΔ΄ κατηγορίαΣαλαμίνα ΔρομολαξιάςΔ΄ κατηγορία

 Πηγές 
35 Χρόνια ΠΟΕΠΑ,Χαραυγή,14 Ιουνίου 2010,σ.31

 Παραπομπές 

Κατηγορία:Τοπικές Ποδοσφαιρικές Ομοσπονδίες Κύπρου
Κατηγορία:Επαρχία Αμμοχώστου